b'\n_START_ARTICLE_\nMeren kosijat\n_START_PARAGRAPH_\nMeren kosijat on kalevalamittainen laulu, kertomus, joka opettaa arvostamaan ruokaa koreilun ja turhamaisuuden sijasta. Meren kosijat on s\xc3\xa4ilynyt poikkeuksellisen pitk\xc3\xa4\xc3\xa4n el\xc3\xa4v\xc3\xa4n\xc3\xa4, suullisena kansanperinteen\xc3\xa4. Meren kosijoita laulettiin viel\xc3\xa4 toisen maailmansodan j\xc3\xa4lkeen. Suurin osa kalevalaisista kertomuksista katosi suullisen perinteen piirist\xc3\xa4 jo 1800-luvun puolella. Meren kosijat on luettelomainen. Er\xc3\xa4\xc3\xa4t muutkin luettelomaiset laulut ovat s\xc3\xa4ilyneet pitk\xc3\xa4\xc3\xa4n, kuten tuu tuu tupakkarulla ja oli ennen onnimanni._NEWLINE_Tarina alkaa useimmiten siit\xc3\xa4, ett\xc3\xa4 tytt\xc3\xb6 odottelee kosijaa. H\xc3\xa4n saattaa haluta kynt\xc3\xa4j\xc3\xa4\xc3\xa4 ja kylv\xc3\xa4j\xc3\xa4\xc3\xa4, tai sitten mieleist\xc3\xa4 ja sulosanaista miest\xc3\xa4. Eri tarinan versioissa esiintyy eri tytt\xc3\xb6 ja eri paikoissa. H\xc3\xa4n voi olla Pohjolan tytt\xc3\xa4ri\xc3\xa4, Saaren neitoja, tai h\xc3\xa4n voi olla Turun Anni, Aino, Annikki tai Annukka. Merest\xc3\xa4 nousee rautamies, rautaisissa varusteissa, rautakihlat mukanaan. Neito kielt\xc3\xa4ytyy miehen kosinnasta. Merest\xc3\xa4 nousevat viel\xc3\xa4 hopeamies ja kultamies, mutta tytt\xc3\xb6 ei halua puolisoksi heillek\xc3\xa4\xc3\xa4n. Lopulta merest\xc3\xa4 nousee leip\xc3\xa4mies, leip\xc3\xa4isiss\xc3\xa4 varusteissa, leip\xc3\xa4kihlat mukanaan. H\xc3\xa4nelle tytt\xc3\xb6 suostuu, ja sanoo \xc3\xa4itins\xc3\xa4 synnytt\xc3\xa4neen ja tuudittaneen h\xc3\xa4net t\xc3\xa4t\xc3\xa4 miest\xc3\xa4 varten.'